**Grundejerforeningen Holmstrup Bakker**

**Bestyrelsesmøde i Grundejerforeningen Holmstrup Bakker**

Dato: Torsdag, den 17.11.2016 kl. 19.00

Sted: Hos Steen, Jernaldervej 308

Fremmødte:

Jan (JOB, formand)

Agner (AM, kasserer)

Steen (SN, afd. 2)

Kim (KD, afd. 3)

Lars (LJ, afd. 4)

Peter (PG, afd. 5)

Preben (PP, afd. 6)

Hans (HBM, afd. 7)

Afbud: Sven (afd. 1)

**1. Valg af referent og ordstyrer:**

AM vælges som referent.

**2. Godkendelse af referat fra forrige møde:**

Referat godkendt og underskrevet.

**3. Regnskab:**

AM fremlagde opdateret regnskab, som på nuværende tidspunkt udviste et forventet overskud på ca. kr. 40.000 før afholdelse af potentielle snerydningsomkostninger. Selv med en større snerydning end normalt i december, ser det således ud, som om det budgetterede overskud på kr. 3.500 vil kunne holde.

AM redegjorde for forløbet af nødtvungent inkasso, som foreningen for første gang har ladet gennemføre. Det besluttedes i denne forbindelse, at der ved fastsættelse af gebyropkrævninger på den kommende generalforsamling fremsættes forslag om fastsættelse et 3. rykkergebyr ved inkassoopkrævninger på kr. 1.000,00 til dækning af hermed forbundne omkostninger.

**4. Stier:**

Reetableringen af stien ved afd. 7 er nu afsluttet indenfor rammerne af det aftalte budget. Renoveringen af vore stisystemer er således tilendebragt. Vi afventer herpå reetablering af stien langs stamvejen på Holmstruphøjvej, som kommunen har lovet fuldført i løbet af 2017.

**5. Grønne områder:**

Jan fremlagde beskrivelser af eksisterende vedligeholdelsesaftaler for bevoksningerne langs Jernaldervej og Holmstrupgårdvej samt bevoksningerne rundt omkring vore 2 søer. Beskrivelserne er særdeles vejledende for vores anlægsgartner, som herpå konkret kan forholde sig til de indgåede aftaler. På samme vis havde Lars udarbejdet tilsvarende beskrivelser af de grønne områder i afdeling 4. Øvrige afdelinger opfordredes til at udarbejde tilsvarende vedligeholdelsesplaner.

Vedligeholdelsesforpligtelsen på voldene ud imod Jernaldervej og Holmstrupgårdvej blev debatteret nærmere. Det besluttedes at indhente tilbud fra Aarhus Kommune på en total beskæring af skrænterne i lighed med den som kommunen har foretaget på den modsatte side af Jernaldervej, hvor buskadset er skåret ned til jordhøjde. KD ville indhente tilsvarende tilbud fra Hede Danmark. KD ville endvidere fra Hede Danmark indhente et beplantningsforslag, som kunne rekvireres uden omkostninger. Findes disse forslag attraktive vil forslaget blive fremsat på den kommende generalforsamling.

KD efterlyste en plan fra Aarhus Kommune for oprensningen af begge søer.

KD meddelte, at den foretagne dræning ved æblelunden på den sydlige side af søerne ikke var tilfredsstillende.

**6. Viborgvejs udvidelse.**

Arbejdsgruppen har rettet henvendelse til journalist Søren Willumsen fra Stiftstidende med henblik på en offentlig beskrivelse af de problemstillinger, som forekommer i forbindelse med Viborgvejs udvidelse. Henvendelsen har dog ikke på nuværende tidspunkt ført til nærmere presseomtale.

Flemming Hermann fra afd. 6 har etableret direkte kontakt til projektleder hos COWI Consult, som forestår udarbejdelsen af VVM rapporten. Endvidere har Flemming Hermann en god kontakt til kommunens projektleder for dette område.

Arbejdsgruppen afventer i første omgang den endelige udarbejdelse af VVM rapporten i medio februar 2017.

**7. Eventuelt.**

Forholdet til grundejerforeningens nabo(er) på Holmstruphøjvej 4 blev nærmere debatteret. Vi har således gentagne gange oplevet, at der uretmæssigt foretages beskæring / fældning af beplantningerne som støder op imod skellet på vore side. AM vil forsøge at finde den tidlige korrespondance, hvor vi har gjort indsigelse overfor denne fremfærd. På dette grundlag vil grundejerforeningen atter rette henvendelse til Holmstruphøjvej 4 for en nærmere præcisering af de skelmæssige forpligtelser, som er underlagt parterne.

Sven har udarbejdet et forslag til en ordensvedtægt, som drøftet på sidste møde. Formuleringen heraf fandtes meget tilfredsstillende. Svens gode råd om en endelig godkendelse hos en af områdets jurister faldt ligeledes i god jord. Agner vil snarest tage kontakt til en jurist med henblik på en afstemning heraf til hegnsloven.

På sidste generalforsamling blev henstillet, at der blev foretaget en afklaring af hhv. rollerne som formandens suppleant samt rollen som næstformand. Funktionen er beskrevet i vedtægternes §§ 30 og 31, hvorpå næstformanden alene vælges af bestyrelsen ved konstitutionen. Næstformanden træder i stedet for formanden ved dennes fravær. Har formanden derimod længerevarende forfald indtræder suppleanten jfr. § 31 som ny formand i bestyrelsen.

Efter meddelelse fra afdelingsformændene vil KD sørge for opfyldning af sand i områdets sandkasser.

På vores hjemmeside gøres opmærksom på, at alle henvendelser fra ejendomsmæglere vedr. salgsforespørgsler rettes til AM.

HBM forespurgte til gæsteparkering på græsarealet ved søerne. Emnet har tidligere været genstand for en drøftelser, og så længe der i øvrigt ikke skabes problemer, vil denne adfærd i mangel af bedre kunne tolereres. Alternativet ville være en uhensigtsmæssig parkering på stamvejen.

Referent:

Aarhus, den 18.11.2016/ Agner Madsen